Solidariteit vat N-Kaapse polisie hof toe oor taalverbod | Netwerk24
Solidariteit vat N-Kaapse polisie hof toe oor taalverbod
Deur Charné Kemp 02 Junie 2017 05:12
Solidariteit het Donderdag bekend gemaak dat hy die omstrede taalbeleid van die Noord-Kaap polisie in die hooggeregshof gaan beveg.
Dit volg op die opdrag op 5 September 2016 van die provinsiale polisiebestuur waarvolgens alle verklarings van die publiek voortaan in Engels afgelê moet word.
Polisielede moet ook alle verklarings wat in Afrikaans afgelê word, in Engels vertaal.
Polisielede wat nie aan die opdrag gehoor gee nie, kan dissiplinêr aangekla word.
Volgens Anton van der Bijl, hoof van Solidariteit se sentrum vir billike arbeidspraktyke, versoek hulle in die aansoek dat die opdrag tersyde gestel moet word.
“Dit druis teen die polisie se eie taalbeleid en die Grondwet in.
Die opdrag is irrasioneel en onprakties. Statistieke Suid-Afrika bevestig dat 53,8% van die Noord-Kaapse bevolking Afrikaans as eerste taal verkies, terwyl 33% van die bevolking Tswana praat
“Die opdrag is irrasioneel en onprakties. Statistieke Suid-Afrika bevestig dat 53,8% van die Noord-Kaapse bevolking Afrikaans as eerste taal verkies, terwyl 33% van die bevolking Tswana praat.
“Slegs 3,4% van die bevolking is Engelssprekend. Dit maak net nie prakties sin dat die Noord-Kaapse polisie Engels as voertaal gebruik nie.”
Volgens Van der Bijl is dit ’n voorbeeld van ’n onpraktiese en irrasionele besluit wat geneem is sonder om die publiek in ag te neem.
“Dit is ook skokkend omdat die praktiese uitwerking en uitvoerbaarheid nie in ag geneem is nie.
“Die publiek kan nie behoorlike diens ontvang nie. Polisielede word in ’n onbenydenswaardige posisie geplaas omdat hulle sonder die nodige kwalifikasies en bevoegdheid as tolke moet optree.”
Volgens hom is die moontlikheid van foute in verklarings baie groter.
Die dokumente sal ook op die polisie beteken word.
“Hulle sal binne ’n sekere tydperk moet besluit of hulle die aansoek gaan teenstaan,” sê hy.
Meer oor: Solidariteit | Polisie | Hof | Toe | Vat | Oor
Amptelike tale nie in VS-beleid genoem
Solidariteit vorder om in SAPD erken te word
Taalsake aan universiteite ‘is politieke spel’
‘Voordele van taal op altaar’